Stormers se R10 m.-risiko | Nuus24
Stormers se R10 m.-risiko
Kaapstad – Die opbrengs op ’n belegging van R10 miljoen kan ’n yslike besprekingspunt in die Westelike Provinsie se binnekringe raak as die Stormers Saterdag se Superrugby-wedstryd teen die Chiefs op Nuweland verloor.Rugbybase het verlede jaar besluit om die WP se beursie te skud om vir die Stormers die sterkste groep in hul geskiedenis te kontrakteer, berig Die Burger.Dit was ’n ambisieuse stap, maar daar is ook ’n risiko daaraan verbonde. Die losskakel Elton Jantjies en die beseerde heelagter Jaco Taute kry elk meer as R2 miljoen om vir die Stormers te speel voordat hulle na die Leeus terugkeer.Pat Cilliers (stut), Michael Rhodes (flank) en Ruan Botha (slot) is amptelik WP-spelers en kos na raming gesamentlik in die omgewing van R4 miljoen.Dié spelers het die Stormers se diepte aansienlik uitgebrei, maar terselfdertyd het verwagtinge die hoogte ingeskiet.As die span nie nou vinnig op die wenpad kom nie, gaan ondersteuners toenemend sinies raak en minder van hulle deur Nuweland se hekke stroom.’n Sege oor die reeks se kampioenspan sal die uitkyk baie verander – en volgens die Stormers se agterlyn-afrigter, Robbie Fleck, is die druk van twee nederlae nie besig om negatief op die span in te werk nie: “Of dit nou intern of ekstern is, die druk sal altyd daar wees. Ons het verlede jaar die toets onder druk geslaag om bo-aan die puntelys te eindig.“Ons is nie daaraan gewoond om twee keer op ’n streep te verloor nie, maar dié span floreer onder druk.” – Volg Nuus24Sport op Twitter
Lees meer oor: stormers VOLGENDE OP NUUS24X